Podría argumentar-se que un lector que conoixca a luenga no habría de tener garra problema, y ixo ye parcialment cierto. Un lector que sepa aragonés, no ha de tener problemas de lectura con gran parte d'as parolas, por o feito de no estar  accentuadas. En tot caso, dada a dialectalización d'a nuestra luenga, no ye una locura pensar, por exemplo, que un charrador cheso pueda tener problemas de lectura en leyer bell localismo chistabín, u bell neolochismo. O problema no será tan grieu con os charradors con conoiximientos fundos d'a luenga, sino con os que no tienen un conoiximiento tan fundo (estudiants d'a luenga como L2 (ninos u adultos), ninos parladors maternos en edat escolar, adultos charradors patrimonials con un conoiximiento poco fundo y  castellanizado, neocharradors con un conoiximiento parcial d'a luenga…). Si a grafía no indica a pronuncia d'una parola, caldrá mirar-la en un diccionario, por o que se pierde en funcionalidat ta o suyo aprendizache y amostranza, en comparanza con un sistema d'accentuación fixo y completo.